รัฐบาลไทย-ข่าวทำเนียบรัฐบาล-ผลการประชุม ก.ค.ศ. 6/2560
วันพฤหัสบดีที่ 30 มีนาคม 2560
ผลการประชุม ก.ค.ศ. 6/2560
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เปิดเผยผลการประชุมคณะกรรมการข้าราชการครูและบุคลากรทางการศึกษา (ก.ค.ศ.) ครั้งที่ 6/2560
ว่าที่ประชุมได้มีมติที่สําคัญเกี่ยวกับการสอบครูผู้ช่วย รวมทั้งเห็นชอบตั้ง อ.ก.ค.ศ. วิสามัญ เพื่อทําการใด ๆ แทน ก.ค.ศ. 11 คณะและยกเลิกเกณฑ์ประเมินวิทยฐานะเชิงประจักษ์ ว13/2556แต่ยังคงให้สํานักงาน ก.ค.ศ.พิจารณาคําขอที่เหลือทั้งหมดตามกระบวนการขั้นตอน ซึ่งในระหว่างการพิจารณาคุณสมบัติ สามารถยกเลิกคําขอตามหลักเกณฑ์เก่า และมายื่นเสนอขอตามหลักเกณฑ์ใหม่ได้ โดยขั้นตอนการประเมินคาดว่าจะใช้เวลาไม่นาน
●การสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา ตําแหน่งครูผู้ช่วย สังกัด สพฐ.พ.ศ.2560
ที่ประชุมเห็นชอบให้นักศึกษาที่สําเร็จการศึกษาในหลักสูตรปริญญาตรี 5 ปี หรือปริญญาตรี 4 ปี ที่มีการศึกษาต่อในระดับประกาศนียบัตรบัณฑิตอีก 1 ปี ที่อยู่ในระหว่างการขอใบอนุญาตประกอบวิชาชีพครูจากคุรุสภาสามารถใช้เอกสารที่สําเนาจากหน้าจอ“การตรวจสอบสถานะการขึ้นทะเบียนใบอนุญาตประกอบวิชาชีพ”ซึ่งระบุเลขที่บัตรประจําตัวประชาชน ชื่อผู้ขอ เลขที่ใบอนุญาต และกําหนดวันออกใบสมัคร ไปใช้ในการยื่นสมัครสอบใน 36 สาขาวิชาได้ก่อน เมื่อเป็นผู้สอบแข่งขันได้และอยู่ในลําดับที่จะบรรจุและแต่งตั้ง จึงนําใบอนุญาตฉบับจริงมาแสดงในวันรายงานตัว ทั้งนี้มีเงื่อนไขสําหรับผู้สมัครสอบเป็นครุผู้ช่วยใน36วิชา ต้องได้รับอนุญาตภายในวันที่4เมษายน2560เท่านั้น
สําหรับการนับหน่วยกิต กรณีมีชื่อคุณวุฒิ หรือสาขาวิชาที่ไม่ตรงตามประกาศรับสมัคร ให้นับหน่วยกิตจากรายวิชาที่ศึกษาที่อยู่ในกลุ่มวิชาให้ครบ 30 หน่วยกิต โดยไม่ต้องได้ระดับคะแนนไม่ต่ํากว่าเกรด C
นอกจากนี้ ที่ประชุมได้อนุมัติตั้ง อ.ก.ค.ศ. วิสามัญเฉพาะกิจเกี่ยวกับการสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา ตําแหน่งครูผู้ช่วย สังกัด สพฐ.โดยให้มีหน้าที่ในการพิจารณาวินิจฉัยปัญหา และตอบข้อซักถามที่เกี่ยวข้องกับการสอบแข่งขันฯ ในครั้งนี้ โดยมีคณะกรรมการมาจากหน่วยงานที่เกี่ยวข้อง ได้แก่ผู้ทรงคุณวุฒิด้านกฎหมาย เป็นประธานเจ้าหน้าที่ที่ได้รับมอบหมายจากสํานักงาน ก.ค.ศ. สํานักงานคณะกรรมการการศึกษาขั้นพื้นฐาน และสํานักงานเลขาธิการคุรุสภา ที่ปรึกษาสํานักงาน ก.ค.ศ. ด้านกฎหมาย เป็นกรรมการ โดยสามารถดําเนินการในส่วนที่เกี่ยวข้องได้ตั้งแต่บัดนี้เป็นต้นไป
●เห็นชอบตั้ง อ.ก.ค.ศ. วิสามัญ เพื่อทําการใด ๆ แทน ก.ค.ศ. จํานวน 11 คณะดังนี้
1) อ.ก.ค.ศ.วิสามัญเกี่ยวกับการพัฒนานโยบายและระบบบริหารงานบุคคล
2) อ.ก.ค.ศ. วิสามัญเกี่ยวกับการเสริมสร้างและพัฒนาประสิทธิภาพและการปฏิบัติราชการ
3) อ.ก.ค.ศ. วิสามัญเกี่ยวกับตําแหน่งข้าราชการครูและบุคลากรทางการศึกษา
4) อ.ก.ค.ศ. วิสามัญเกี่ยวกับกฎหมายและระเบียบข้าราชการครูและบุคลากรทางการศึกษา
5) อ.ก.ค.ศ. วิสามัญเกี่ยวกับวินัย และการออกจากราชการ
6) อ.ก.ค.ศ. วิสามัญเกี่ยวกับการอุทธรณ์และการร้องทุกข์
7) อ.ก.ค.ศ. วิสามัญเกี่ยวกับการร้องทุกข์ และการร้องเรียนขอความเป็นธรรมเกี่ยวกับการบริหารงานบุคคลของข้าราชการครูและบุคลากรทางการศึกษา
8) อ.ก.ค.ศ. วิสามัญเกี่ยวกับการกํากับ ติดตาม และประเมินผลการบริหารงานบุคคล
9) อ.ก.ค.ศ. วิสามัญเกี่ยวกับเขตพัฒนาพิเศษเฉพาะกิจจังหวัดชายแดนภาคใต้
10) อ.ก.ค.ศ. วิสามัญเกี่ยวกับวิทยฐานะข้าราชการครูและบุคลากรทางการศึกษา
11) อ.ก.ค.ศ. วิสามัญเกี่ยวกับตําแหน่งบุคลากรทางการศึกษาอื่นตามมาตรา 38 ค.(2)
●การยกเลิกเกณฑ์ประเมินวิทยฐานะเชิงประจักษ์ ว13/2556
ให้ข้าราชการครูและบุคลากรทางการศึกษาผู้มีผลงานดีเด่นที่ประสบผลสําเร็จเป็นที่ประจักษ์ มีวิทยฐานะหรือเลื่อนเป็นวิทยฐานะชํานาญการพิเศษและวิทยฐานะเชี่ยวชาญ ตามหลักเกณฑ์ ว13/2556
สํานักงาน ก.ค.ศ. ได้รายงานว่าขณะนี้ได้รับคําขอจากส่วนราชการต้นสังกัด จํานวน 5,337 ราย ขณะนี้ได้มีการตรวจสอบคุณสมบัติของผู้ขอรับการประเมินไปแล้ว 6 ครั้ง ในรายที่จะเกษียณอายุราชการ ปีงบประมาณ พ.ศ. 2560 ซึ่งจากการพิจารณาจาก 154 รายเป็นผู้มีคุณสมบัติเพียง 30 ราย ไม่มีคุณสมบัติ 123 ราย ขอถอนคําขอรับการประเมิน 1 รายพบว่าผู้ที่ไม่ผ่านการตรวจสอบคุณสมบัติส่วนใหญ่รายงานไม่ครบถ้วนตามที่ ก.ค.ศ. กําหนด และรางวัลที่ได้รับไม่เป็นไปตามที่ ก.ค.ศ. กําหนด เป็นต้น จึงเสนอขอความเห็นต่อที่ประชุมเพื่อพิจารณาแนวปฏิบัติในการดําเนินการจาก ก.ค.ศ. ซึ่ง ก.ค.ศ. พิจารณาแล้วมีมติดังนี้
1) เห็นควรให้สํานักงาน ก.ค.ศ.ดําเนินการในการพิจารณาคําขอที่เหลือทั้งหมดตามกระบวนการขั้นตอนหากผู้ใดเป็นผู้ไม่มีคุณสมบัติตามที่ ก.ค.ศ. กําหนด ให้ถือว่าผู้นั้นไม่มีคุณสมบัติที่จะได้รับการประเมิน โดยมติ ก.ค.ศ. ถือเป็นอันสิ้นสุดไม่ให้มีการขอพิจารณาทบทวน และเพื่อให้การดําเนินการเป็นไปอย่างรวดเร็วและมีประสิทธิภาพ เสนอแนะให้สํานักงาน ก.ค.ศ. เร่งรัดประสานกับหน่วยงานที่เกี่ยวข้องในการพิจารณากลั่นกรองคุณสมบัติของผู้เสนอขอให้เป็นไปตามหลักเกณฑ์ที่ ก.ค.ศ. กําหนด
2) ให้ยกเลิกหลักเกณฑ์และวิธีการการให้ข้าราชการครูและบุคลากรทางการศึกษาผู้มีผลงานดีเด่นที่ประสบผลสําเร็จเป็นที่ประจักษ์มีวิทยฐานะหรือเลื่อนเป็นวิทยฐานะชํานาญการพิเศษและวิทยฐานะเชี่ยวชาญ ตามหลักเกณฑ์ ว13/2556
3) สําหรับผู้ที่อยู่ในระหว่างการพิจารณาคุณสมบัติหากมีการประกาศใช้หลักเกณฑ์การประเมินวิทยฐานะใหม่สามารถยกเลิกคําขอตามหลักเกณฑ์เก่า และมายื่นเสนอขอตามหลักเกณฑ์ใหม่ได้ซึ่งขั้นตอนการประเมินคาดว่าจะใช้เวลาไม่นาน